
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 februarie 2014

	Nr.
	4c-7/42


R A P O R T

asupra propunerii legislative pentru modificarea și completarea Legii 284 din 28 decembrie 2010 privind salarizarea unitară a personalului plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 24/2014 din 10 februarie 2014, cu dezbaterea pe fond, în procedură obişnuită, a propunerii legislative pentru modificarea și completarea Legii 284 din 28 decembrie 2010 privind salarizarea unitară a personalului plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1016/27.09.2013)

· avizul negativ al Comisiei pentru administraţie publică, amenajarea teritoriului şi echilibru ecologic (nr.4c-6/27/18.02.2014)

· punctul de vedere, negativ, al Guvernului (nr.2368/06.12.2013).

Propunerea legislativă are ca obiect de reglementare modificarea Anexei nr.III Capitolul I pct.2 lit.a) din Legea - cadru nr.284/2010 privind salarizarea unitară a personalului plătit din fonduri publice, cu modificările ulterioare, în sensul eliminării din grila de salarizare a funcţiilor de medic rezident şi a funcţiilor de farmacist rezident.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 25 februarie 2014 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:
· d-l Codrin Scutaru – Secretar de Stat
· d-l Ion Gibescu – director.
La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 4 februarie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât, prin eliminarea poziţiilor la care sunt prevăzute salariile medicilor rezidenţi şi a farmaciştilor rezidenţi din Anexa III - Familia ocupaţională de funcţii bugetare “Sănătate”, la Legea-cadru nr. 284/2010, nu mai există bază legală pentru salarizarea acestor categorii de personal, creându-se, astfel, un vid legislativ.

PREŞEDINTE,



SECRETAR,

Florin Iordache



Mihăiţă Găină

Întocmit,

Expert parlamentar Lidia Vlădescu

